Għajdut tal-midinbin Ma ħasbuhiex sewwa, u qalu bejniethom: "Ħajjitna qasira, u kollha inkwiet; ma jista' jsir xejn kontra l-mewt tal-bniedem, ma nafu b'ħadd li raġa' lura mill-imwiet. Ġejna fid-dinja b'kumbinazzjoni, u wara mewtna nkunu qisna qatt ma konna; għax ftit duħħan hu n-nifs fi mnifsejna, u ħsiebna bħal xrara miżmuma bit-taħbit ta' qalbna. Kif din tintefa, irmied isir ġisimna, u ruħna tgħib bħall-arja fiergħa. Maż-żmien jintesa isimna, ħadd ma jiftakar f'għemilna. Ħajjitna tgħaddi bħal ftit fdal ta' sħaba, iddub bħal ċpar milqut mir-raġġ tax-xemx, u mirbuħ mis-sħana tagħha. Dell li jgħaddi hu żmien ħajjitna; meta jagħlaq, ma jitwalx aktar; għax magħluq b'siġill, u ħadd ma jerġa' lura. Ejjew, mela, ħa nitpaxxew bil-ġid li għandna, u b'ħerqa żagħżugħa ninqdew bil-ħlejjaq! Ħa jkollna bix-xaba' nbid mill-ifjen u fwejjaħ; ma nħallu l-ebda nwara tar-rebbiegħa taħarbilna. Inqiegħdu fuq rasna kuruni tal-blanzuni qabel ma jidbielu. Ħadd minna ma jibqa' barra mix-xalar tagħna, inħallu kullimkien il-marki tal-ferħ tagħna, għax dan hu sehemna, u din hi xortina. Ngħakksu l-fqir u l-ġust; ma nħennux għall-armla, u ma nweġġħux ix-xwejjaħ mgħobbi bis-snin. Tkun għalina saħħitna l-liġi tas-sewwa; għax xejn ma jiswa min hu dgħajjef. Nonsbulu lill-ġust għaliex hu ta' xkiel għalina fi triqitna, hu kontra l-għemejjel tagħna, iċanfarna għax niksru l-Liġi , jixlina għax immorru kontra t-tagħlim li ħadna. Jgħid li jagħraf 'l Alla, u jsejjaħ lilu nnifsu 'Bin il-Mulej'. Għalina hu ċanfira tal-fehmiet tagħna; narawh biss taħt għajnejna, idejjaqna. Għax mhijiex bħal tal-oħrajn ħajtu, u ma tixbah lil ħadd l-imġiba tiegħu. Lilna jgħoddna ta' nies foloz, jistmell drawwietna bħal ħaġa moqżieża. Hieni jsejjaħ it-tmiem tal-ġusti, u jiftaħar li Alla missieru. Ħa naraw hux veru kliemu, naraw fl-aħħar x'se jsir minnu. Jekk il-ġust hu iben Alla, jaqbeż għalih Alla, u jeħilsu minn id l-għedewwa tiegħu. Inġarrbuh bit-tagħjir u l-moħqrija, biex naraw xi tjubija għandu u nkejlu sa fejn jasal sabru. Naqtgħuhielu għall-mewt b'mistħija, għax, kif jgħid hu, għandu min iħarsu." Hekk ħasbuha, imma tqarrqu; mogħmija minn ħżunithom. Ma fehmux il-ħsibijiet moħbija ta' Alla, ma basrux li hemm il-ħlas għall-qdusija, lanqas m'għarfu li hemm premju għal min hu bla ħtija. Għax Alla ħalaq il-bniedem biex ma jmutx, u għamlu xbieha tiegħu nnifsu. Bl-għira tax-xitan daħlet il-mewt fid-dinja; u jafu xi tfisser dawk li huma tiegħu.